SITHAI พลิกกำไร Q3 แตะ 25 ลบ. หลังส่งออกฟื้น-ยอดคำสั่งซื้อเข้าต่อเนื่อง
SITHAI พลิกมีกำไรในไตรมาส 3 แตะ 25 ลบ. จากกลุ่มผลิตภัณฑ์เพื่องานอุตสาหกรรมของกิจการในประเทศปรับตัวดีขึ้น การส่งออกที่เริ่มฟื้นตัวและได้รับคำสั่งซื้อเพิ่มขึ้นอย่างต่อเนื่อง
11 พ.ย. 2564

บริษัท ศรีไทยซุปเปอร์แวร์ จำกัด (มหาชน) หรือ SITHAI รายงานผลการดำเนินงานงวดไตรมาส 3 และงวด 9 เดือนแรก สิ้นสุด วันที่ 30 กันยายน 2564 ดังนี้

สำหรับภาพรวมในไตรมาส 3/2564 กลุ่มบริษัทมีผลประกอบการที่ดีขึ้นเมื่อเทียบกับไตรมาส 3/2563 โดยมีกำไรสุทธิส่วนที่เป็นของผู้ถือหุ้นบริษัทฯ 25 ล้านบาทเพิ่มขึ้นร้อยละ 180.60 จากปีก่อน ที่มีผลขาดทุนสุทธิจำนวน 31 ล้านบาท ในไตรมาส 3/2564 นี้ กลุ่มบริษัทมีรายได้จำนวน 1,727 ล้านบาท เพิ่มขึ้นร้อยละ 1.70 หรือ 29 ล้านบาทเมื่อเทียบกับไตรมาสเดียวกันของปีก่อน และงวด 9 เดือนของปี 2564 มีรายได้รวมจำนวน 5,422 ล้านบาท เพิ่มขึ้นร้อยละ 4.90 หรือ 254ล้านบาทเมื่อเทียบกับช่วงเดียวกันของปีก่อน เนื่องจากกลุ่มผลิตภัณฑ์เพื่องานอุตสาหกรรมของกิจการในประเทศปรับตัวดีขึ้น การส่งออกที่เริ่มฟื้นตัว และได้รับคำสั่งซื้อเพิ่มขึ้นอย่างต่อเนื่อง แม้กลุ่มบริษัทยังคงได้รับผลกระทบจากการระบาดของโรคติดเชื้อไวรัส Covid-19 ที่มีผลต่อการดําเนินงานในประเทศไทย เวียดนามและอินเดีย
อีกทั้งกลุ่มบริษัทมีกำไรขั้นต้นในไตรมาส 3/2564 จำนวน 185 ล้านบาท เพิ่มขึ้นจากไตรมาส 3/2563 จำนวน 21 ล้านบาท หรือร้อยละ 12.80 โดยมีอัตรากำไรขั้นต้นร้อยละ 10.70 ปรับเพิ่มขึ้นจากร้อยละ 9.70 ในไตรมาส 3/2563 และสำหรับงวด 9 เดือน ปี 2564 มีกำไรขั้นต้นจำนวน 633 ล้านบาทเพิ่มขึ้นร้อยละ 18.30 จากช่วงเดียวกันของปีก่อน โดยมีอัตรากำไรขั้นต้นร้อยละ 11.70 เพิ่มขึ้นจากร้อยละ 10.40 เนื่องจากผลของการปรับโครงสร้างภายในกลุ่มบริษัท การบริหารจัดการต้นทุนและค่าใช้จ่าย รวมถึงการวางแผนและปรับปรุงกระบวนการผลิตให้มีประสิทธิภาพแม้ราคาวัตถุดิบจะดีดตัวขึ้นมากเมื่อเทียบกับปีก่อน
นอกจากนี้กลุ่มบริษัทมีกำไรจากการดําเนินงานในไตรมาส 3/2564 จำนวน 8 ล้านบาท คิดเป็นอัตรากำไรจากการดําเนินงานต่อ ยอดขายร้อยละ 0.50 เทียบกับงวดเดียวกันปีของก่อนที่มีขาดทุนจากการดําเนินงาน 18 ล้านบาทหรืออัตราขาดทุนจากการดําเนินงานต่อยอดขายร้อยละ 1.10 และมีกำไรจากการดำเนินงานสำหรับช่วง 9 เดือนจำนวน 86 ล้านบาท คิดเป็นอัตรากำไรจากการดําเนินงานต่อยอดขายร้อยละ 1.60 ปรับตัวดีขึ้นเมื่อเทียบกับช่วง 9 เดือนของปีก่อนที่มีอัตราขาดทุนจากการดําเนินงานต่อยอดขายร้อยละ 0.5
ขณะเดียวกันกลุ่มบริษัทมีกำไรจากการดำเนินงานก่อนหักต้นทุนทางการเงิน ภาษี ค่าเสื่อมราคา และค่าตัดจําหน่าย (EBITDA) จำนวน 214 ล้านบาทหรือ EBITDA margin ร้อยละ 12.40 เพิ่มขึ้นจากร้อยละ 10.50 หรือเพิ่มขึ้น 35 ล้านบาทเมื่อเทียบกับไตรมาสเดียวกันของปีก่อน และสำหรับงวด 9 เดือนปี 2564 มี EBITDA จำนวน 680 ล้านบาท หรือ EBITDA margin ร้อยละ 12.50 ปรับตัวดีขึ้นจากร้อยละ 11.20 เมื่อเทียบกับช่วงเดียวกันของปีก่อน โดยมีกำไรต่อหุ้น 0.009 บาทสำหรับไตรมาส 3/2564 และ 0.044 สำหรับงวด 9 เดือน เพิ่มขึ้นจากไตรมาส 3/2563 ที่มีขาดทุนต่อหุ้น 0.012 บาท และเพิ่มขึ้นจากงวด 9 เดือนของปีก่อนที่มีขาดทุนต่อหุ้น 0.020 ตามลำดับ
 